text: Ingen vindmøller i Vejen Kommune
  28 januar 2015 kl. 10.00
  Hensynet til borgerne og klimahandleplanens resultater i form af mindre CO2 betyder, at Vejen Kommune ikke går videre med vindmølleplanen.
  Vejen Kommune fremlagde forslag til vindmølleplan sidste sommer og efterfølgende har der været en lang og grundig proces med borgermøder, bemærkninger og administrativ sagsbehandling af de indkomne bemærkninger.
  På baggrund af processen, som ikke mindst har afdækket store bekymringer hos borgere, har borgmester Egon Fræhr nu konkluderet, at Vejen Kommune ikke går videre med planer for opsætning af vindmøller i Vejen Kommune.
  -Arbejdet med vindmølleplanen har været en grundig proces, hvor hver sten er blevet vendt. Jeg har nu haft en uge til at læse alle høringssvar, sammen med resten af byrådet. Der har været mange tilkendegivelser fra borgerne i kommunen. Den nuværende lovgivning giver ikke mulighed for at imødekomme borgerne ved at indarbejde dobbeltafstand - derfor indstiller jeg til byrådet, at vi ikke fortsætter med vindmølleplanen. 
  Det fortæller borgmester Egon Fræhr i en pressemeddelelse onsdag.
  